المغرب مقبل على أكبر عملية للتلقيح فتاريخو، ولكن هاد العملية مافيهاش وضوح، للآسف المعلومة هي الغائبة. لحدود اللحظة وزارة الصحة لي قررت تجيب جوج لقاحات ، مزال منشراتش نتائجهم السريرية فالمرحلة الثالثة. لي كيعطي الرخص لاعتماد اللقاح، هي مديرية الأدوية والصيدلة، لي كترأسها بشرى مداح، لي تعينات في إطار “صفقة” داخل الوزارة، خصوصا وان مداح كانت محط شبهات بخصوص دخول مصل سيرولوجي للمغرب بدون شهادة التسجيل ل certificat d’enregistrement لي كاتمنح للشركات باش يجيبو الامصال من الخارج، ديك ساعة مداح سكتات ومبغاتش تجاوب “كود”، ودازت أيام وكافأها وزير الصحة واقترحها على المجلس الحكومي ودازت وتعينات ف المنصب ديال المديرية. هادي خصها طير لسبب واحد، مكانتش واضحة مع المغاربة، تسترت على أهم حاجة كينص عليها الدستور، وأهم حق في الوجود، ولي هو الصحة العامة، خاص ناس تعرف علاش سينوفارم وعلاش استرازينيكا. وفين النتائج التجارب السريرية. “كود” ربطت الاتصال أكثر من مرة بمديرية الأدوية، بل الوزارة وعدت بالرد على أسئلتنا، لكن بدون جواب لحدود اللحظة. من غير المجهودات العلمية لي كيديرو خبراء مغاربة، فإن طريقة تدبير الوزارة لحملة التلقيح فيها الكثير من الغموض. اسرائيل لقحت أزيد من مليون مواطن وقريبة تسالي، دول اخرى مشات بعيد، المغرب باقي فبلاصتو. وزير الصحة دار ترخيص استثنائي لاسترازنيكا، ترخيص فيه أخطاء املائية وتكتب بطريقة غير علمية. هاد جوج خصهم يطيرو، ويجيبو مسؤولين قادرين على تحمل المسؤولية. مسؤولين يصارحو المغاربة لأن هاد كتهم الصحة العامة وبالتالي الاقتصاد والاستقرار الاجتماعي. لبارح البروفيسور عز الدين الابراهيمي، عضو اللجنة العلمية، خرج ودار صرخة وقال بصريحة العبارة :”كل الدول الغير المصنعة و المطورة للقاحات تمكنت من شرائها من خلال مضاربات تجارية كبيرة. فهناك دول اشترت اللقاحات ثلاث إلى خمس مرات ثمنها و منذ شهر يونيو. وكذلك جشع بعضها فكندا مثلا اشترت خمس مرات ما تحتاجه من جرعات...”. الغريب في الأمر هو أن مديرية الأدوية صرحت لـ”كود” سابقا بأن لقاح سينوفارم هو من أفضل اللقاحات لي كاينا فالعالم. هادشي قالتو مزال كاع مخرجوش النتائج ديال التجارب السريرية فالمرحلة الثالثة. بل اكثر من ذلك كاين خلافات بين اعضاء اللجنة العلمية حول اللقاحات، خصوصا اللقاح الصيني. 
الفاكسان واللعب على أعصاب المغاربة.. راه لي خصو يطير اليوم قبل غذا هوما جوج: وزير الصحة ومدير مديرية الأدوية